b'\n_START_ARTICLE_\nKompeitou\n_START_PARAGRAPH_\nKompeitou (\xe9\x87\x91\xe5\xb9\xb3\xe7\xb3\x96) er japansk konfekt med form som kugler med sm\xc3\xa5 forh\xc3\xb8jninger.\n_START_SECTION_\nEtymologi\n_START_PARAGRAPH_\nKompeitou er afledt af det portugisiske ord confeito for konfekt, dvs. tilberedt._NEWLINE_Den normale japanske stavem\xc3\xa5de er traditionelt \xe9\x87\x91\xe5\xb9\xb3\xe7\xb3\x96, der bogstaveligt betyder "gyldent fladt sukker", men det skyldes hovedsageligt, at kanjine blev udvalgt, s\xc3\xa5 de svarede til udtalen af det portugisiske ord. Andre varianter er \xe9\x87\x91\xe7\xb1\xb3\xe7\xb3\x96 ("gyldent rissukker") og \xe9\x87\x91\xe9\xa4\x85\xe7\xb3\x96 ("gyldent mochisukker"). I mods\xc3\xa6tning til dem er \xe7\xb3\x96\xe8\x8a\xb1 ("sukkerblomst") en ateji, hvor man har givet kanjiene l\xc3\xa6sem\xc3\xa5den kompeitou uden hensyn til deres faktiske udtale. I nutiden benyttes ogs\xc3\xa5 rene fonetiske stavem\xc3\xa5der med katakana, \xe3\x82\xb3\xe3\x83\xb3\xe3\x83\x9a\xe3\x82\xa4\xe3\x83\x88\xe3\x83\xbc, eller hiragana, \xe3\x81\x93\xe3\x82\x93\xe3\x81\xba\xe3\x81\x84\xe3\x81\xa8\xe3\x81\x86.\n_START_SECTION_\nHistorie\n_START_PARAGRAPH_\nI det 16. \xc3\xa5rhundrede blev teknikken til at fremstille s\xc3\xb8de sager bragt til Japan af portugisiske handelsfolk. I april 1569 havde den portugisiske mission\xc3\xa6r Lu\xc3\xads Fr\xc3\xb3is s\xc3\xa5ledes denne form for konfekt med som gave ved sin audiens hos den japanske feltherre Oda Nobunaga. I beskrivelsen af japanske k\xc3\xb8bm\xc3\xa6nds s\xc3\xa6der Nippon Eitaigura fra 1688 beskriver Ihara Saikaku kompeitou-fremstilling._NEWLINE_Da der dengang hverken fandtes infrastruktur eller teknologi til tilberedning af sukker i Japan, og der var brug for meget sukker til tilberedning af confeito, var det sj\xc3\xa6ldne og kostbare s\xc3\xb8de sager. I den senere Meiji-perioden (1868-1912) betegnedes kompeitou dog som normale japanske s\xc3\xb8de sager.\n_START_SECTION_\nFremstilling\n_START_PARAGRAPH_\nKompeitou har normalt en diameter p\xc3\xa5 5-10 mm og produceres ved, at et valmuefr\xc3\xb8 eller sj\xc3\xa6ldnere sesamfr\xc3\xb8 indhylles i sukkersirup i flere omgange. Fr\xc3\xb8et bliver drejet over flere dage, opvarmet og overd\xc3\xa6kket med sirup, til den fremst\xc3\xa5r som et karakteristisk kugle med sm\xc3\xa5 forh\xc3\xb8jninger. Formen skyldes uj\xc3\xa6vnhederne p\xc3\xa5 de anvendte fr\xc3\xb8, der fra starten medf\xc3\xb8rer en uj\xc3\xa6vn d\xc3\xa6kning med sukkersiruppen. Da stedet med mere sukkersirup stivner hurtigere, og uj\xc3\xa6vnhederne dermed stiger, opst\xc3\xa5r den karakteristiske form._NEWLINE_Fremstillingen tager normalt 7-13 dager og foreg\xc3\xa5r endnu i dag delvist som h\xc3\xa5ndarbejde.'